SKRIFTLIG FORESPØRGSEL E-1614/99

af Marianne Thyssen (PPE-DE) til Kommissionen

(15. september 1999)

Om: En europæisk norm for pcb'er

Den belgiske regering har inden for rammerne af dioxin-krisen fastlagt en norm for undersøgelse af visse produkter af fjerkræ, svin og kvæg, der er bestemt til eksport med henblik på anvendelse til føde til mennesker eller foder til dyr. Denne norm er fastlagt til 200 ng/g fedt. Europa-Parlamentets veterinærkomité har godkendt denne norm.

På europæisk plan er der ikke fastlagt fælles referenceværdier for pcb'er. I forbindelse med det indre marked kan det forhold, at belgiske produkter, der er bestemt til eksport, skal overholde denne norm, også betragtes som en konkurrenceforvridende faktor.

Mener Kommissionen ikke, at det med henblik på maksimal beskyttelse af folkesundheden og på sikring af loyale konkurrenceforhold på det indre marked vil være hensigtsmæssigt at fastlægge pcb-referenceværdier på fællesskabsplan? Vil Kommissionen forelægge forslag til retsregler herom?

Svar afgivet på Kommissionens vegne af David Byrne

(9. november 1999)

Den fødevareforgiftning, som Belgien underrettede Kommissionen og de øvrige medlemsstater om den 27. maj 1999, er kendetegnet ved anomalt høje dioxinværdier i genanvendte fedtstoffer, som ved et uheld endte som foder til nogle fjerkræ-, svine- og kvægbesætninger.

Niveauet på 200 nanogram (ng) polychloreret biphenyl pr. gram fedt (pcb/g) i kød og følgeprodukter svarede i det konkrete tilfælde til den kontaminering, som var forårsaget af fedt fra virksomhederne Verkest/Fogra. I dette tilfælde gør 7 identificerede stoffer, der er beslægtet med pcb, det muligt at karakterisere de produkter, der blev forgiftet som følge heraf. Normen på 200 ng/g fedt blev fastsat på EU-plan i de beslutninger/afgørelser, der blev truffet i forbindelse med den belgiske krise, for at man ud fra analyser kunne stå inde for kød fra Belgien, der var bestemt til eksport eller til handel inden for EU. Den Videnskabelige Komité for Levnedsmidler anslog, at de valgte værdier var passende for håndteringen af denne krise.

I den seneste beslutning fra Kommissionen 1999/640/EF af 23. september 1999 om beskyttelsesforanstaltninger over for visse svine- og fjerkræprodukter til konsum eller foderbrug(1) ophæves alle restriktionerne i forbindelse med oksekød og følgeprodukter fra Belgien. Normen på 200 ng/g fedt, der blev fastsat for oksekød, har derfor ikke længere nogen relevans og er heller ikke medtaget i bilagene til den nye beslutning.

Fastsættelsen af grænseværdier for pcb i fødevarer eller i dyrefoder hænger tæt sammen med fastsættelsen af grænseværdier for dioxiner i disse fødevarer/foderstoffer. Med hensyn til fastsættelsen af grænseværdier for dioxinindhold i fødevarer tog Kommissionen i juni 1998 initiativ til en dybdegående undersøgelse af omfanget af den forgiftning, der blev konstateret i fødevarer i en række medlemsstater. Denne undersøgelse indgår i det videnskabelige samarbejdsprogram medlemsstaterne imellem (SCOOP). De foreløbige resultater, der skulle foreligge om meget kort tid, vil gøre det muligt bedre at vurdere den risiko, der eksisterer for folkesundheden, og vil indgå i de løbende overvejelser, således at man på et senere tidspunkt kan fastsætte grænseværdier på EU-plan.

Endelig blev der i den aktuelle fællesskabslovgivning, når man ser bort fra de mængder, der blev fastsat i Kommissionens beslutninger i det konkrete tilfælde i forbindelse med dioxinkrisen i Belgien, fastlagt en øvre grænse for dioxinmængden i citruskvas i Rådets direktiv 1999/29/EF af 22. april 1999 om uønskede stoffer og produkter i foderstoffer(2) (bilag I, B, punkt 21). Derudover drøfter man i øjeblikket et forslag om øvre grænser for dioxinindholdet i råvarer og i færdigvarer. En undersøgelse af, hvorvidt det er berettiget at etablere sådanne niveauer for fødevarer, skal tage højde for dels alle foreliggende elementer af videnskabelig, teknisk og økonomisk art, dels den betydning, de har for forbrugerbeskyttelsen.

(1) EFT L 253 af 28.9.1999.

(2) EFT L 115 af 4.5.1999.